Mennta- og menningamálaráðuneytið

Samráðsgátt mál nr. 33/2021

Reykjavík 15. febrúar 2021

Meðfylgjandi er umsögn Barnaheilla - Save the Children á Íslandi um tillögu að breytingu á aðalnámskrá leikskóla nr. 33/2021.

Virðingarfyllst,

f.h. Barnaheilla - Save the Children á Íslandi

Erna Reynisdóttir,

framkvæmdastjóri

**Umsögn Barnaheilla - Save the Children á Íslandi um tillögu að breytingu á aðalnámskrá leikskóla nr. 33/2021**

Barnaheill – Save the Children á Íslandi þakka fyrir boð um að senda inn athugasemdir við ofangreint mál.

Að mati Barnaheilla er ánægjulegt að komið er á móts við stækkandi hóp barna sem hafa annað móðurmál en íslensku í tillögu að breytingu á aðalnámskrá leikskóla. Mikilvægt er að mati samtakanna að aðalnámskrá leikskóla sé í stöðugri þróun og í samræmi við þær breytingar sem eiga sér sífellt stað í íslensku samfélagi. Í aðalnámskrá kemur fram að starfshættir skólans skuli mótast af umburðarlyndi og jafnrétti, lýðræðislegu samstarfi og ábyrgð. Ein leið til að ná fram því markmiði er breyting sem þessi sem nú er lögð fram. Bakgrunnur barna í íslenskum leikskólum er fjölbreyttur og ekki eingöngu vegna mismunandi móðurmáls heldur er menning þeirra, uppruni, trúarbrögð, siðir og venjur af mismunandi toga. Í drögum að stefnu um menntun barna og ungmenna með fjölbreyttan tungumála- og menningarbakgrunn sem mennta- og menningarmálaráðuneytið gaf út árið 2020 kemur fram að þessi börn eru oft í viðkvæmri félagslegri stöðu. Þá er algengara að þau finni til meiri vanlíðanar en önnur börn.

Barnaheill líta svo á að þær breytingar sem lagðar eru til í aðalnámskrá leikskóla stuðli að auknu jafnrétti allra barna til náms, undirbúnings fyrir næstu skólastig og þátttöku í samfélaginu auk þess sem lögð er mikil áhersla á virðingu fyrir mismunandi menningarbakgrunni hvers barns. Með þessum breytingum kemur skýrt fram mikilvægi þess að bilið milli þeirrar menningar sem barnið býr við á heimili sínu og þeirrar menningar sem ríkjandi er í leikskólanum sé brúað. Hugtakið einstaklingsbundið nám fær skýra merkingu þegar nám barna í leikskóla byggir á þeim reynsluheimi sem þau búa nú þegar yfir þegar leikskólaganga þeirra hefst. Þessar breytingar eru í samræmi við 2. gr. barnasáttmála Sameinuðu þjóðanna sem fjallar um að öll börn eigi að njóta sömu réttinda burtséð frá mismunandi menningarbakgrunni og 28. gr. sem fjallar um að öll börn eigi rétt á menntun og það eigi að hvetja þau til að mennta sig.

Barnaheill fagna þeirri auknu áherslu sem fram kemur í tillögunum og lýtur að samstarfi leikskóla og foreldra. Til að tryggja velferð barns er mikilvægt að gagnkvæm virðing sé ríkjandi milli heimilis og skóla og þá skiptir höfuðmáli að miðla upplýsingum þar á milli. Foreldrar af erlendum uppruna hafa í sumum tilfellum ólíka sýn á uppeldi, menningu og menntun frá þeirri sem er ríkjandi í leikskólanum og þarf því að ríkja gagnkvæmur skilningur svo nám og vellíðan barnsins séu sem allra best samtengd.

Barnaheill vilja þó árétta að þrátt fyrir mikilvægi þeirrar áherslu að mæta hverju og einu barni út frá mismunandi menningarbakgrunni, m.a. vegna mismunandi móðurmáls, þarf aðaláherslan ætíð að vera á það sem börnin eiga sameiginlegt frekar en það sem greinir þau í sundur. Kennarar á leikskólastigi þurfa að vera meðvitaðir um að koma á móts við hvert og eitt barn þegar nám þeirra er skipulagt en börn eiga aldrei að þurfa að upplifa að þau skeri sig úr á einhvern máta. Því þarf einnig að leggja sérstaka áherslu á hvaða nálganir kennarar og annað starfsfólk leikskóla hafa til að tryggja það en í 29. gr. Barnasáttmálans kemur fram að menntun eigi m.a. að hjálpa börnum að læra að rækta sjálfsmynd sína, hæfileika og færni.

Barnaheill leggja mikla áherslu á vernd barna gegn ofbeldi og vanrækslu og á rétt barna til að hafa áhrif á ákvarðanir sem þau varða. Samtökin hafa Barnasáttmálann að leiðarljósi í öllu sínu starfi.